नेपालमा डब्लूटीको ट्रेनिङ सेन्टर 
विश्व तेक्वान्दो महासंघ (डब्लूटी) ले सातदोबाटोस्थित तेक्वान्दो एकेडेमीलाई क्षेत्रीय ट्रेनिङ सेन्टरको मान्यता दिएको छ । नेपाल भ्रमणमा रहेका महासंघका अध्यक्ष चुङ वो चोई र राष्ट्रिय खेलकुद परिषद्का सदस्यसचिव रमेशकुमार सिलवालले सोमबार संयुक्त रूपमा ट्रेनिङ सेन्टरको उद्घाटन गरे । 
काठमाडौँ — विश्व तेक्वान्दो महासंघ (डब्लूटी) ले सातदोबाटोस्थित तेक्वान्दो एकेडेमीलाई क्षेत्रीय ट्रेनिङ सेन्टरको मान्यता दिएको छ । नेपाल भ्रमणमा रहेका महासंघका अध्यक्ष चुङ वो चोई र राष्ट्रिय खेलकुद परिषद्का सदस्यसचिव रमेशकुमार सिलवालले सोमबार संयुक्त रूपमा ट्रेनिङ सेन्टरको उद्घाटन गरे । विश्व तेक्वान्दो महासंघले क्षेत्रीय तालिम केन्द्रको मान्यता दिएको काठमाडौं १२ औं सहर हो । यसअघि चीनका ३, अजरबैजान, उज्वेकिस्तान, इरान, जर्मनी, बेलायत, दक्षिण कोरिया, क्रोएसिया र इटलीमा पनि क्षेत्रीय ट्रेनिङ सेन्टर स्थापना भएका छन् । क्षेत्रीय ट्रेनिङ सेन्टर सञ्चालनमा आउँदा नेपाली खेलाडीको स्तरोन्नतिमा सहयोग पुग्ने विश्वास अध्यक्ष चोईले व्यक्त गरे । उनका अनुसार विश्व तेक्वान्दो महासंघमा आवद्ध सबै देशका खेलाडीले ट्रेनिङ गर्न सक्नेछन् । त्यसका लागि विश्व तेक्वान्दो महासंघले समन्वय गर्नेछ भने ट्रेनिङ सेन्टरको सञ्चालन नेपाल तेक्वान्दो संघले गर्नेछ ।सदस्यसचिवले दक्षिण एशियामा पावरहाउसको रूपमा रहेको नेपाली तेक्वान्दोको स्तर यस ट्रेनिङ सेन्टर सन्चालनमा आएपछि अझै बढ्ने दाबी गरे ।महासंघका अध्यक्ष दक्षिण कोरियाली नागरिक चोईले अन्तर्राष्ट्रिय ओलम्पिक कमिटीद्वारा मान्यताप्राप्त तेक्वान्दो महासंघ आफ्नो नेतृत्वमा मात्र रहेको र यस महासंघले नेपालमा नेपाल तेक्वान्दो संघलाई मात्र आधिकारिता दिएको प्रस्ट पारे ।